text: koldflydepresning
  
  publiceret: 2009-01-31 18:21:42+01:00
  Koldflydepresning, industriel bearbejdningsproces til formgivning af metaller ved plastisk deformation. Processen foregår under metallets rekrystallisationstemperatur, almindeligvis ved stuetemperatur. Koldflydepresning anvendes især til fremstilling af rotationssymmetriske emner i stort antal, fx skiver eller stangemner; ofte er det emner med kompliceret form og med vægt fra få gram til et par kilo. Processen udføres på en presse og kan indeholde forskellige former for ekstrudering. Se også smedning.